Alt for mange unge går på uddannelser, som formentlig aldrig fører til et arbejde. Det får nu regeringen til at skrue bissen på over for universiteter, erhvervsakademier og professionshøjskoler, som allerede fra optaget til næste sommer skal ændre deres udbud af uddannelser.

Med et nybrud i styringen af de videregående uddannelser dikterer regeringen, at knap 4.000 studiepladser skal nedlægges på studier, der fører for mange af de færdiguddannede ud i ledighed. Det skriver Politiken onsdag.

Hårdest ramt bliver universiteterne, der på tre år skal skære 2.363 pladser væk, og det er især de humanistiske fag, der står for skud. Uddannelser på sprogfag, æstetiske fag og medier og kommunikation hører alle til de områder, der skal optage 30 procent færre på kandidatstudiet, skriver Politiken.

Beslutning vækker vrede

På universiteterne er vreden stor. Både blandt de studerende og ledelserne.

Nedskæringen kan betyde, at hele uddannelser må lukke, hvis der bliver for få studerende, siger prorektor for Syddansk Universitet Bjarne Graabech Sørensen til Politiken.

- 30 procents reduktion er ikke så lidt. Der skal være et vist antal studerende for, at der er en kritisk masse, og hvis der ikke er mere end 20 studerende på en uddannelse, kan man ikke opretholde den økonomisk eller pædagogisk, siger han til Politiken.

Jeppe Nielsen er studerende ved Syddansk Universitet, og han forstår ikke heller regeringens beslutning.

- Det sværeste at forudse er jo fremtiden. Da jeg gik på gymnasiet for nogle få år siden, var det eneste rigtige at blive akademiker, og nu hører vi i TV og radio, at der skal være flere håndværkere. Så måske er man hele tiden et skridt bagefter virkeligheden og arbejdsmarkedet, siger han til TV 2 Nyhederne.

Fag får svært ved at overleve

Også på Københavns Universitet vurderer rektor Ralf Hemmingsen, at vigtige fag får svært ved at overleve.

- Det kan betyde, at vi for eksempel skal reducere optaget i tysk, som refererer til Danmarks største eksportmarked. Kan det virkelig være i erhvervslivets interesse, siger Ralf Hemmingsen, der også er formand for rektorerne på de danske universiteter, til Politiken.

Leon Bentkowski er arbejdsløs Cand.mag. Han jokede med sine studiekammerater om, at de efter uddannelsen ville mødes på arbejdsformidlingen. Det gjorde de, og derfor er han enig i at der skal gøres noget.

Det er et stort problem for mig, jeg tror ikke, jeg kender en eneste humanist, der er i arbejder, siger han til TV 2 Nyhederne.

Uddannelsesminister Sofie Carsten Nielsen mener, at man allerede nu regulerer optaget på forskellige måder.

- Der er allerede masser af uddannelser, der er overdimensionerede, hvor vi har reguleret optag, eller hvor man skal have et bestemt snit eller bestå en prøve. Det findes allerede, siger hun til TV 2 Nyhederne og tilføjer:

- Der bliver nu en lidt større del, der skal tænke sig lidt mere alternativt og se, om der er noget lignende, hvor man kan finde sig selv og få realiseret sine drømme, men hvor der måske er lidt bedre uddannelsesmuligheder.

Øverst i artiklen kan du se indslaget om det nye tiltag fra 22 Nyhederne.

Du kan se 22 Nyhederne med Poul Erik Skammelsen på TV 2 Play her.

Hvis du ikke allerede er tilmeldt TV 2 PLAY, kan du gratis oprette dig som bruger på www.tv2play.dk. Første måned er gratis.